Dohada Qatardan ustun kelgan O‘zbekiston yoshlari, endi “Bunyodkor”da Amirlik termasini mag‘lub etdi

Osiyo Chempionatining saralash turniriga tayyorgarlik ko‘rayotgan Aleksandr Mochinov boshqaruvidagi O‘zbekiston yoshlar termasi Toshkentdagi o‘rtoqlik o‘yinida BAA yoshlarini taslim qildi — 1:0.

O‘yindagi yagona gol 63-daqiqaga kelib Islom Kenjaboyev amalga oshirgan penaltidan so‘ng urildi. Bungacha Amirlik yoshlari 1 marta penaltidan aniq foydalana olmagan bo‘lsa, o‘tkazib yuborilgan goldan avval maydonda bir kishi kam qolishga majbur bo‘lgandi.
25-oktabr kuni tomonlar “Bunyodkor” stadionida takroriy o‘yinda maydonga tushadi. Bellashuvga kirish muxlislar uchun bepul bo‘ladi.
O‘rtoqlik o‘yini
 “Bunyodkor” stadioni
 23-oktabr, dushanba
Gol: Islom Kenjaboyev, 63-pen (1:0).
Chetlatish: Majid Sulton, 62 (B).
Noaniq penalti: Halfan An-Nobi, 45 (B).
Ayni paytda O‘zbekiston va BAA yoshlari Osiyo Chempionatining saralash turniriga bo‘lgan tayyorgarlikning so‘nggi bosqichida turibdi. Boisi saralash o‘yinlari 30-oktabr kuni start oladi. Bungacha o‘zbekistonlik futbolchilar mamlakat futboli yetakchisi Qatarda bo‘lib turgan bir vaqtda Dohaga borib, Qatar yoshlari darvozasiga 4 ta gol urishning uddasidan chiqa olgandi.
O‘zbekiston saralashni Tojikistonda o‘tkazadi va mezbonlardan tashqari, Shri-Lanka, Bangladesh, Maldiv orollari termalari bilan kuch sinashadi. Amirlik yoshlarining Toshkentga kelishi ham bejiz emas. Chunki ular saralashni Qirg‘izistonda, mezbonlardan tashqari, Bahrayn, Ummon va Nepalga qarshi o‘tkazadi.